Марко Ганчев
Притча за зрителната представа

chitanka.info

Знаеш ли, момчето ми, какво е дявол?

Дяволът бил ангел най-обикновен,

само че край Бога хич не се явявал,

все бил като тебе в работа вглъбен.

Ангелите Богу пеели осанна,

Бог доволен се усмихвал до уши,

а пък тоя край казаните с катрана

долу все оправял грешните души.

И разправили на Бога, че е черен,

че опашка има и дори рога.

Той бил ангел, но портрета му неверен

ха опитай се да промениш сега!

Та ти думам, притчата ми запомни я,

виж там, край началството се навърти,

зер ако не правиш тая дяволия,

като нищо черен дявол ще си ти.

1963

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.